Oudpolisieman tronk toe ná hy amptelike wapen aan bendelid gee | Maroela Media
Francis oorhandig sy goue horlosie aan 'n familielid. Foto: ANA.
'n Voormalige polisiekonstabel, wat skuldig bevind is op aanklag van strafbare manslag ná sy amptelike vuurwapen tydens 'n moord gebruik is, is Vrydag in die Port Elizabeth-hooggeregshof gevonnis.
Walter Francis sal effektief ses jaar agter tralies deurbring.
Maroela Media het vroeër berig konstabel Walter Francis (29), Enzorich Kroates (22) en Clement Kogana (29) was op 25 Oktober 2014 in Shane Potberg (34) se huis toe 'n skietery plaasgevind het.
Francis was in daardie stadium by die Humewood-polisiestasie gevestig.
Die staat het aangevoer dat Potberg, Kroates, Kogana en 'n ander persoon die volgende dag na Bethelsdorp gery het om Denton Rademeyer "uit te haal".
Regter Jannie Eksteen het bevind Francis het geweet Potberg was lid van die Spotbouers-bende, asook dat die voormalige polisieman teenstrydige getuienis gelewer het.
Francis het ook getuig dat hy geweet het bendelede kuier by Potberg se huis. Die hof het gevolglik beslis dat Francis bewus moes gewees het van die aard van bendegeweld in die gebied.
Regter Eksteen het bevind Francis sou beslis geweet het daar is 'n moontlikheid dat die vuurwapen gebruik sou word. Deur sy vuurwapen te oorhandig, het hy dus deur nalatigheid Rademeyer se dood veroorsaak, het die hof bevind.
Eksteen het gesê die "redelike mens" sou kon voorsien dat Potberg die vuurwapen sou gebruik of aan ander bendelede oorhandig in reaksie op die skietery wat die vorige dag by sy huis plaasgevind het.
Adv. Terry Price, vir die verdediging, het die hof gevra om 'n vonnis van drie jaar korrektiewe toesig toe te dien. Eksteen het dit egter as onvanpas geag.
Die regter het bevind dat Francis geen berou getoon het nie, veral nie toe hy getuig het tydens die verhoor nie.
Die aansoek om verlof tot appèl sal 24 Oktober betoog word.
Dankie Regter Eksteen dat jy deur die ongeregtigheid sien.
Dan praat hulle van "vertroue" in polisie wat afneem….hoe dan anders?
Dis nou baie mooi – gee diens pistool vir bende lid vir veilige bewaring……..mmmm hoekom klink dit nie reg nie? Ek voel nou sommer soveel veiliger,
Moenie kla nie op die wyse is daar darem n suiwerings proses in die polisiediens aan die gang. Na die proses word aan hulle n rang toegeken vir praktiese ondervinding in die gevangenis.